വിയ്യൂര് ജയിലിലെ തടവുകാരുടെ ഫോണ്വിളി അന്വേഷിക്കാന് ക്രൈംബ്രാഞ്ച് സംഘം ചുമതല തൃശൂര് എസ്.പി കെ.എസ് സുദര്ശനന് തൃശൂര്: വിയ്യൂര് സെന്ട്രല് ജയിലില് തടവുകാര് മൊബൈല് ഫോണ് ഉപയോഗിച്ച സംഭവം തൃശൂര് എസ്.പി. കെ.എസ് സുദര്ശനന്റെ നേതൃത്വത്തില് ക്രൈംബ്രാഞ്ച് അന്വേഷിക്കും. ജയില് മേധാവിയുടെ ശുപാര്ശയെ തുടര്ന്ന് മുഖ്യമന്ത്രിയാണ് ക്രൈംബ്രാഞ്ച് അന്വേഷണത്തിന് ഉത്തരവിട്ടത്. വിയ്യൂര് സെന്ട്രല് ജയിലില് തടവില് കഴിഞ്ഞിരുന്ന സമയത്ത് കൊലക്കേസ് പ്രതികളായ കൊടിസുനിയും റഷീദും ആയിരത്തിലധികം ഫോണ്വിളികള് നടത്തിയെന്നാണ് ഉത്തരമേഖലാ ഡി.ഐ.ജിയുടെ കണ്ടെത്തല്. അതേസമയം, തന്നെ കൊലപ്പെടുത്താന് റഷീദ് ക്വട്ടേഷന് ഏറ്റെടുത്തുവെന്ന കൊടിസുനിയുടെ മൊഴിയില് കഴമ്ബില്ലെന്നും കണ്ടെത്തിയിട്ടുണ്ട്. കൊടിസുനിയും റഷീദും ഉള്പ്പെടെയുള്ള സംഘങ്ങള് തമ്മില് സൗഹൃദമുണ്ടെന്നാണ് വിലയിരുത്തല്. എങ്കിലും കൊടിസുനിയുടെ മൊഴിയില് അന്വേഷണം വേണമെന്ന് റിപ്പോര്ട്ടില് പറയുന്നു. വകുപ്പ്തല നടപടി ഉടന് ഡി.ഐ.ജിയുടെ അന്വേഷണ റിപ്പോര്ട്ടിന്റെ അടിസ്ഥാനത്തില് വകുപ്പുതല നടപടിയും ഉണ്ടാകും. സൂപ്രണ്ട് എ.ജി സുരേഷിനെതിരെ കര്ശന നടപടി വേണമെന്നാണ് റിപ്പോര്ട്ടിലെ നിര്ദ്ദേശം. സെന്ട്രല് ജയിലില് റഷീദും കൊടി സുനിയും സ്വൈര വിഹാരം നടത്തുകയായിരുന്നുവെന്ന പരാമര്ശങ്ങളും റിപ്പോര്ട്ടിലുണ്ട്. അതേസമയം ജയിലിലെ മറ്റ് ജീവനക്കാരെ ആരെയും റിപ്പോര്ട്ടില് പേരെടുത്ത് പരാമര്ശിക്കാത്തതില് ആക്ഷേപമുയര്ന്നിട്ടുണ്ട്. തടവുകാര്ക്ക് മൊബൈല് ഫോണ്, ചാര്ജര് ഉള്പ്പെടെയുള്ള എത്തിച്ച് നല്കിയിരുന്നത് ജയില് ജീവനക്കാരാണെന്ന ആരോപണം ശക്തമായിരുന്നു. മൊബൈല് ബാറ്ററി ചാര്ജ് ചെയ്തു നല്കാന് 500 രൂപാ വരെ തടവുകാരുടെ ബന്ധുക്കളില് നിന്ന് ചില ജീവനക്കാര് വാങ്ങിയതായും കണ്ടെത്തിയിരുന്നു.